b'\n_START_ARTICLE_\nHaumean kuut\n_START_PARAGRAPH_\nAurinkokunnan ulko-osissa sijaitsevalla k\xc3\xa4\xc3\xa4pi\xc3\xb6planeetalla Haumealla on kaksi tunnettua kuuta, Hi\xca\xbbiaka ja Namaka. Niiden nimet tulevat havaijilaisesta mytologiasta. N\xc3\xa4m\xc3\xa4 pienet kuut l\xc3\xb6ydettiin vuonna 2005 W. M. Keckin obserbatoriossa Havaijissa._NEWLINE_Haumean kuut ovat monin tavoin ep\xc3\xa4tavallisia. Niiden uskotaan syntyneen miljardeja vuosia sitten j\xc3\xa4\xc3\xa4pirstaleista jotka irtosivat Haumean vaipasta yhteent\xc3\xb6rm\xc3\xa4yksess\xc3\xa4. Hi\xca\xbbiakan, ulomman ja suuremman kuun pinnalla on suuria m\xc3\xa4\xc3\xa4ri\xc3\xa4 j\xc3\xa4\xc3\xa4tynytt\xc3\xa4 vett\xc3\xa4, mik\xc3\xa4 on harvinaista Kuiperin vy\xc3\xb6hykkeen kohteilla. Namaka, jonka massa on noin kymmenesosa Hi\xca\xbbakan massasta, dynamiikka on erikoinen: sen rata on poikkeuksellisen soikea ja suurempi kuu vaikuttaa suuresti sen kiertoon.\n_START_SECTION_\nL\xc3\xb6yt\xc3\xa4minen ja nime\xc3\xa4minen\n_START_PARAGRAPH_\nKaksi Haumeaa (jota kutsuttiin silloin edelleen 2003 EL\xe2\x82\x86\xe2\x82\x81:ksi) kiert\xc3\xa4v\xc3\xa4\xc3\xa4 kuuta l\xc3\xb6ydettiin W.M. Keckin Observatoriossa tehtyjen havaintojen perusteella. L\xc3\xb6yd\xc3\xb6t teki Caltechin ryhm\xc3\xa4. Ulompi ja suurempi kuu l\xc3\xb6ydettiin 26. tammikuuta 2005 ja nimeksi annettiin S/2005 (2003 EL\xe2\x82\x86\xe2\x82\x81) 1, mutta Caltechin ryhm\xc3\xa4 antoi sille lempinimeksi Rudolph. Pienempi, sisempi kuu l\xc3\xb6ydettiin 30. kes\xc3\xa4kuuta samana vuonna ja nimeksi annettiin S/2005 (2003 EL\xe2\x82\x86\xe2\x82\x81) 1 ja lempinimeksi Blitzen. 7. syyskuuta 2006 molemmat kuut numeroitiin ja listattiin pikkuplaneettojen katalogiin nimill\xc3\xa4 (136108) 2003 EL61 I ja II._NEWLINE_Kansainv\xc3\xa4linen t\xc3\xa4htitieteellinen unioni nimesi kuut pysyv\xc3\xa4sti samalla kerralla 2003 EL\xe2\x82\x86\xe2\x82\x81:n kanssa 17. syyskuuta 2008: nimet olivat (136108) Haumea I Hi\xca\xbbiaka sek\xc3\xa4 (136108) Haumea II Namaka. Kumpikin kuu nimettiin havaijilaisen mytologian hahmon, Haumean, tytt\xc3\xa4ren mukaan. Hi\xca\xbbiaka on tanssin suojelijajumalatar Havaisaarella, ja N\xc4\x81maka puolestaan veden ja meren jumalatar, joka legendan mukaan j\xc3\xa4\xc3\xa4hdytti sisarensa Pelen laavan kun se valui mereen muuttaen sen uudeksi maaksi._NEWLINE_Legendan mukaan Haumean lapset tulivat h\xc3\xa4nen ruumiinsa eri osista. K\xc3\xa4\xc3\xa4pi\xc3\xb6planeetta Haumea vaikuttaa olevan l\xc3\xa4hes kokonaan kive\xc3\xa4, lukuun ottamatta pinnan j\xc3\xa4\xc3\xa4kerrosta; alkuper\xc3\xa4inen j\xc3\xa4\xc3\xa4vaippa irtosi t\xc3\xb6rm\xc3\xa4yksess\xc3\xa4 ja siit\xc3\xa4 muodostui pieni\xc3\xa4 Haumean l\xc3\xa4heisi\xc3\xa4 kappaleita mukaan lukien sen kuut. On mahdollista ett\xc3\xa4 Haumeaa kiert\xc3\xa4isi my\xc3\xb6s Namakaakin pienempi\xc3\xa4 kuita, joita ei ole viel\xc3\xa4 l\xc3\xb6ydetty. Kuitenkin, Hubble-avaruusteleskooppi ei havainnut ohittaessaan Haumean l\xc3\xa4helt\xc3\xa4 kuita, joiden kirkkaus olisi yli 0,25\xc2\xa0% Haumean kirkkaudesta. T\xc3\xa4m\xc3\xa4 tekee siit\xc3\xa4, ett\xc3\xa4 kuita olisi lis\xc3\xa4\xc3\xa4, ep\xc3\xa4todenn\xc3\xa4k\xc3\xb6ist\xc3\xa4.\n_START_SECTION_\nOminaisuuksia\n_START_PARAGRAPH_\nHi\xca\xbbiakan l\xc3\xa4pimitta on noin 300 kilometri\xc3\xa4 ja se on suurempi ja kirkkaampi kuin Namaka. Sill\xc3\xa4 on my\xc3\xb6s vahvoja absorptiokykyj\xc3\xa4 infrapunan taajuuksilla 1,5\xe2\x80\x932 mikrometri\xc3\xa4, mika on johdonmukaista sen suurimmaksi osaksi l\xc3\xa4hes virheett\xc3\xb6m\xc3\xa4ll\xc3\xa4, kiteytyneell\xc3\xa4 j\xc3\xa4\xc3\xa4ll\xc3\xa4 peittyneeseen pintaan n\xc3\xa4hden. P\xc3\xa4\xc3\xa4tellen Haumean ja sen kuiden samanlaisesta spektrist\xc3\xa4 on todettu, ett\xc3\xa4 Haumea tuskin on kaapannut kuitansa vaan ne ovat syntyneet t\xc3\xb6rm\xc3\xa4yksess\xc3\xa4 itse Haumeasta._NEWLINE_Molempien kuiden albedosta on p\xc3\xa4\xc3\xa4telty niiden l\xc3\xa4pimitta. Kuiden albedo on niin pieni ja kuut kiert\xc3\xa4v\xc3\xa4t Haumeaa niin l\xc3\xa4helt\xc3\xa4, ett\xc3\xa4 niit\xc3\xa4 on mahdotonta n\xc3\xa4hd\xc3\xa4 yksin. Albedosta p\xc3\xa4\xc3\xa4tellen sisemm\xc3\xa4n kuun, Namakan, jonka massa on kymmenesosa Hi\xca\xbbiakan massasta, l\xc3\xa4pimitta on noin 170 kilometri\xc3\xa4._NEWLINE_Haumea itse on Kuiperin vy\xc3\xb6hykkeen kolmanneksi kirkkain kohde Pluton ja Makemaken j\xc3\xa4lkeen.\n_START_SECTION_\nKiertorata\n_START_PARAGRAPH_\nHi\xca\xbbiaka kiert\xc3\xa4\xc3\xa4 Haumean 49 p\xc3\xa4iv\xc3\xa4ss\xc3\xa4. Namaka kiert\xc3\xa4\xc3\xa4 Haumeaa elliptisemm\xc3\xa4ll\xc3\xa4 radalla, ja sen kiertorata on 13\xc2\xb0 kallistuneempi kuin suuremman kuun. Kun kuut syntyiv\xc3\xa4t t\xc3\xb6rm\xc3\xa4yksess\xc3\xa4 aurinkokunnan alkuaikoina, miljardeissa vuosissa sen radan olisi pit\xc3\xa4nyt muuttua ympyr\xc3\xa4m\xc3\xa4isemm\xc3\xa4ksi. Tuoreimpien tutkimusten mukaan Namakan kiertorataa ovat h\xc3\xa4irinneet keskiliikeresonanssit.'